CELEX: 32014R0772
Language: el
Date: 2014-07-14
Title: Εκτελεστικός κανονισμός (ΕΕ) αριθ. 772/2014 της Επιτροπής, της 14ης Ιουλίου 2014, για τον καθορισμό των κανόνων σχετικά με την ένταση των κρατικών ενισχύσεων που πρέπει να εφαρμόζονται στο σύνολο των επιλέξιμων δαπανών ορισμένων δράσεων που χρηματοδοτούνται στο πλαίσιο του Ευρωπαϊκού Ταμείου Θάλασσας και Αλιείας

16.7.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 209/47
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 772/2014 ΤΗΣ ΕΠΙΤΡΟΠΉΣ
   της 14ης Ιουλίου 2014
   για τον καθορισμό των κανόνων σχετικά με την ένταση των κρατικών ενισχύσεων που πρέπει να εφαρμόζονται στο σύνολο των επιλέξιμων δαπανών ορισμένων δράσεων που χρηματοδοτούνται στο πλαίσιο του Ευρωπαϊκού Ταμείου Θάλασσας και Αλιείας
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 508/2014 του Ευρωπαϊκού Κοινοβουλίου και του Συμβουλίου, της 15ης Μαΐου 2014, για το Ευρωπαϊκό Ταμείο Θάλασσας και Αλιείας και για την κατάργηση των κανονισμών του Συμβουλίου (ΕΚ) αριθ. 2328/2003, (ΕΚ) αριθ. 861/2006, (ΕΚ) αριθ. 1198/2006 και (ΕΚ) αριθ. 791/2007 και του κανονισμού (ΕΕ) αριθ. 1255/2011 του Ευρωπαϊκού Κοινοβουλίου και του Συμβουλίου (1), και ιδίως το άρθρο 95 παράγραφος 5,
   Εκτιμώντας τα ακόλουθα:
   
               (1)
            
            
               Ο κανονισμός (ΕΕ) αριθ. 508/2014 καθορίζει στο άρθρο 95 παράγραφος 1 τους γενικούς κανόνες όσον αφορά την ένταση της δημόσιας ενίσχυσης οι οποίοι πρέπει να εφαρμόζονται στις συνολικές επιλέξιμες δαπάνες μιας ενέργειας που χρηματοδοτείται από το Ευρωπαϊκό Ταμείο Θάλασσας και Αλιείας (ΕΤΘΑ).
            
         
               (2)
            
            
               Κατά παρέκκλιση, το άρθρο 95 παράγραφος 4 προβλέπει επιπλέον ποσοστιαίες μονάδες έντασης των κρατικών ενισχύσεων που ισχύουν για συγκεκριμένους τύπους ενεργειών οι οποίες ορίζονται στο παράρτημα I του κανονισμού (ΕΕ) αριθ. 508/2014. Ταυτόχρονα, προκειμένου να μην τεθεί σε κίνδυνο η βιωσιμότητα της μεταρρύθμισης της κοινής αλιευτικής πολιτικής («ΚΑΠ»), το άρθρο 94 παράγραφος 3 στοιχείο γ) και το άρθρο 69 παράγραφος 2 του κανονισμού (ΕΕ) αριθ. 508/2014 περιορίζουν τη στήριξη του ΕΤΘΑ σε ορισμένα είδη ενεργειών με την επιβολή μειωμένου ποσοστού συγχρηματοδότησης. Η λογική αυτή αντικατοπτρίζεται επίσης στα διάφορα επίπεδα πρόσθετων ποσοστιαίων μονάδων της έντασης της ενίσχυσης που απαριθμούνται στο παράρτημα I του κανονισμού (ΕΕ) αριθ. 508/2014. Συνεπώς, η συμμόρφωση με ορισμένους όρους του παραρτήματος I του κανονισμού (ΕΕ) αριθ. 508/2014 μπορεί να οδηγήσει σε αύξηση των ποσοστιαίων μονάδων έντασης των κρατικών ενισχύσεων ή πρέπει να οδηγήσει σε μείωση των ποσοστιαίων μονάδων έντασης των κρατικών ενισχύσεων.
            
         
               (3)
            
            
               Ως εκ τούτου, είναι αναγκαίο να εξασφαλιστεί ότι η σώρευση πρόσθετων ποσοστιαίων μονάδων έντασης της ενίσχυσης σε περίπτωση συμμόρφωσης με σειρά προϋποθέσεων που καθορίζονται στο παράρτημα I του κανονισμού (ΕΕ) αριθ. 508/2014 σε σχέση με μία ενέργεια δεν θέτει σε κίνδυνο την επίτευξη των στόχων της ΚΑΠ και δεν οδηγεί σε υπεραντιστάθμιση ή σε υπερβολική στρέβλωση των κανόνων της αγοράς στους τομείς της αλιείας και της υδατοκαλλιέργειας.
            
         
               (4)
            
            
               Ως εκ τούτου, όταν μια ενέργεια πληροί τις προϋποθέσεις που προβλέπονται στο παράρτημα I του κανονισμού (ΕΕ) αριθ. 508/2014, επιτρέποντας συμπληρωματική αύξηση των ποσοστιαίων μονάδων, τα κράτη μέλη δύνανται να εφαρμόζουν μεγαλύτερη ένταση της δημόσιας ενίσχυσης. Ωστόσο, σε περίπτωση συμμόρφωσης με περισσότερες από μία προϋποθέσεις του παραρτήματος I του κανονισμού (ΕΕ) αριθ. 508/2014, που επιτρέπει αυξήσεις σε ποσοστιαίες μονάδες σε σχέση με μία ενέργεια, θα πρέπει να εφαρμόζεται η μεγαλύτερη αύξηση. Σε περίπτωση συμμόρφωσης με περισσότερες από μία προϋποθέσεις του παραρτήματος I του κανονισμού (ΕΕ) αριθ. 508/2014 για την επιβολή μειώσεων σε ποσοστιαίες μονάδες σε σχέση με μία ενέργεια, θα πρέπει να εφαρμόζεται η υψηλότερη μείωση.
            
         
               (5)
            
            
               Τέλος, με στόχο την τήρηση της υποχρέωσης για μείωση των ποσοστιαίων μονάδων για ορισμένα είδη ενεργειών που παρατίθενται στο παράρτημα I του κανονισμού (ΕΕ) αριθ. 508/2014, όταν για μια ενέργεια επιτρέπεται να εφαρμοστούν μία ή περισσότερες αυξήσεις και μειώσεις ποσοστιαίων μονάδων ταυτόχρονα λόγω της συμμόρφωσης με διάφορα κριτήρια σύμφωνα με το παράρτημα I του κανονισμού (ΕΕ) αριθ. 508/2014, οι πιθανές αυξήσεις παραβλέπονται και εφαρμόζεται μόνον η ανώτατη μείωση.
            
         
               (6)
            
            
               Ο παρών κανονισμός θα πρέπει να αρχίσει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης, ώστε να διασφαλιστεί η ταχεία εφαρμογή των μέτρων που προβλέπει.
            
         
               (7)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής του Ευρωπαϊκού Ταμείου Θάλασσας και Αλιείας,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Συγκεκριμένη ένταση της δημόσιας ενίσχυσης
   Όταν διάφορες προϋποθέσεις που ορίζονται στο παράρτημα I του κανονισμού (ΕΕ) αριθ. 508/2014 πληρούνται σε σχέση με μία ενέργεια, οι διάφορες πρόσθετες ποσοστιαίες αυξήσεις και μειώσεις της έντασης των κρατικών ενισχύσεων που προβλέπονται στο εν λόγω παράρτημα εφαρμόζονται ως εξής:
   
               α)
            
            
               εάν προβλέπονται περισσότερες της μιας αυξήσεις σε ποσοστιαίες μονάδες σύμφωνα με το παράρτημα I του κανονισμού (ΕΕ) αριθ. 508/2014, εφαρμόζεται μόνον η υψηλότερη αύξηση·
            
         
               β)
            
            
               εάν προβλέπονται περισσότερες μειώσεις σε ποσοστιαίες μονάδες σύμφωνα με το παράρτημα I του κανονισμού (ΕΕ) αριθ. 508/2014, εφαρμόζεται μόνον η υψηλότερη από τις εν λόγω μειώσεις·
            
         
               γ)
            
            
               σε περίπτωση που για μια ενέργεια προβλέπονται μία ή περισσότερες πρόσθετες αυξήσεις ποσοστιαίων μονάδων και, ταυτόχρονα, μία ή περισσότερες μειώσεις ποσοστιαίων μονάδων, όπως αναφέρεται στο παράρτημα I του κανονισμού (ΕΕ) αριθ. 508/2014, εφαρμόζεται μόνον η μεγαλύτερη μείωση.
            
         Άρθρο 2
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 14 Ιουλίου 2014.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 149 της 20.5.2014, σ. 1.